યમન નજીક એડનના અખાતમાં ‘સાગર’ નામનું વાવાઝોડું ઉદભવ્યું હોવાની જાણકારી બહાર આવી હતી. ‘સાગર’ વાવાઝોડું આગળ વધતાં ગુજરાતમાં પણ પ્રવેશવાની શક્યતા જોવાઇ હતી. વાવાઝોડાની સામાન્યત: અસર દરિયાકાંઠાના વિસ્તારમાં વધુ રહેલી હોય દરિયાકાંઠે આવેલ નવસારી જિલ્લામાં વહીવટીતંત્રને વાવાઝોડાની ખબર બપોરે મળતા જ ચહલપહલ શરૂ થઇ ગઇ હતી. તાબડતોબ જિલ્લા વહીવટી તંત્રએ ‘સાગર’ વાવાઝોડાને લઇ દિશાનિર્દેશ જારી કરી દીધા હતા. તમામ તાલુકાનાં મામલતદારો ચીફ ઓફિસરો સહિત ઉચ્ચ અધિકારીઓને સાગર વાવાઝોડાને કારણે ભારે પવન ફુકાવા તથા હળવાથી ભારે વરસાદ પડવાની શક્યતા રહેલ હોવાથી સંભવત: ઉભી થનારી પરિસ્થિતિમાં પહોંચી વળવા તૈયારી સાથે સાવચેત રહેવા તેમજ ડીઝાસ્ટર મેનેજમેન્ટ પ્લાન મુજબ કાર્યવાહી કરવા જણાવાયું હતું.